
 Инсталиране на Roundcube [версия 1.3.8]
=========================================


**ВАЖНО:** Roundcube е инсталиран за всички хостинг акаунти като един от [поддържаните уеб базирани имейл приложения](https://www.icdsoft.com/bg/kb/view/ "Поддържани уеб базирани имейл приложения"). Моля следвайте инструкциите в тази тема само ако желаете да инсталирате отделно копие на Roundcube, само за Вашия хостинг акаунт.

За да инсталирате Roundcube на Вашия хостинг акаунт, моля следвайте тези указания:

**1.** Свалете инсталацията от официалния сайт на Roundcube:[http://roundcube.net/download](http://roundcube.net/download "http://roundcube.net/download")

**2.** След като свалите архива с инсталацията, трябва да го качите във вашето уеб пространство.  
  
Можете да разархивирате файловете от сваления архив и после да ги качите, а можете и да качите архива и да използвате секцията [Файлове](https://www.icdsoft.com/bg/kb/view/faylove_2) от Контролния панел на уеб хостинга, за да разархивирате пакета. Забележете, че инсталационните файлове обикновено се разархивират в поддиректория, така че, след операцията по разархивиране, препоръчваме да преместите всички файлове и директории на инсталационния пакет в поддиректорията, която сте определили да съдържа Roundcube. Секцията Файлове ви позволява лесно да местите множество файлове и директории едновременно.

Най-добрият начин да качите големи или много на брой файлове е чрез FTP. Допълнителна информация относно възможните начини, можете да намерите [тук](https://www.icdsoft.com/bg/kb/kachvane_na_faylove).

Ако инсталирате апликацията в основния домейн или в някой поддомейн, ще трябва да изтриете първоначалния **index.php** файл. Можете да направите това през FTP или през секцията [Файлове](https://www.icdsoft.com/bg/kb/view/faylove_2) от Контролния панел на уеб хостинга.  
  
**3.** Създайте MySQL база данни за Roundcube програмата. Можете да направите това през секцията [MySQL бази данни](https://www.icdsoft.com/bg/kb/view/mysql_bazi_danni_1) от Контролния панел на уеб хостинга.

Трябва също така да направите допълнителен MySQL потребител за Roundcube през секцията [MySQL бази данни](https://www.icdsoft.com/bg/kb/view/mysql_bazi_danni_1) от Контролния панел на уеб хостинга. Разрешете всички привилегии за допълнителния потребител.  
  
**4.** По подразбиране Roundcube ще използва времевата зона на сървъра. Ако желаете Roundcube да използва Вашата локална времева зона, разгледайте статията [Промяна на часовата зона на сървъра за PHP скриптове](https://www.icdsoft.com/bg/kb/view/promyana_na_chasovata_zona_na_sarvara_za_php_skriptove_3) за повече информация.  
  
В допълнение, ако желаете Roundcube да използва Imagick PHP модула, разгледайте статията [Скриптове за обработка на изображения (GD, ImageMagick, NetPBM)](https://www.icdsoft.com/bg/kb/view/skriptove_za_obrabotka_na_izobrazhenia_gd_imagemagick_netpbm) за повече информация относно активирането на този модул.  


**5.** Посетете с браузъра си **installer** поддиректорията на директорията в която са разархивирани Roundcube файловете. Ако например сте поставили инсталационният пакет в поддиректория на главната директория на хостинга, посетете следния адрес в браузъра:

**http://your\_domain.com/roundcube\_subdirectory/installer**

В примера горе, заместете **your\_domain.com** с вашето домейн име и **roundcube\_subdirectory** с реалното име на директорията, съдържаща инсталационния пакет на Roundcube.

**6.** В първата стъпка, инсталаторът ще провери сървърната среда. Скролнете до долния край на страницата и кликнете бутона ****NEXT****.

**7.** Следващата стъпка е **Create config****.**

**7.1.** В секцията **General configuration** е важно да попълните полето **support\_url**. Въведете адрес от вашия сайт, през който потребителите могат да се свързват с вас, за да получат помощ. Можете да оставите полетата от останалата част на тази секция, както и на секциите **Logging & Debugging** и **Display settings & user prefs** както са попълнени по подразбиране. Можете да промените някои от настройките, ако желаете, но инсталацията може да продължи и с настройките по подразбиране.

**7.2.** В секцията **Database setup**, конфигурирайте MySQL настройките. Изберете **MySQL** за **Database type** и въведете следните настройки:

**Database server:** localhost  
**Database name:** Въведете името на базата данни, която сте създали за вашатаRoundcube програма.  
**Database user name:** Въведете потребителското име за MySQL, което сте създали през секцията [MySQL бази данни](https://www.icdsoft.com/bg/kb/view/mysql_bazi_danni_1) от Контролния панел на уеб хостинга.  
**Database password:** Въведете паролата, която сте задали за вашия MySQL потребител.

![Screen shot 2012-10-15 at 3.30.07 AM.png](https://hostingassets.com/faq/531-1352751057.png "Screen shot 2012-10-15 at 3.30.07 AM.png")

 

**7.3**. В секцията **IMAP Settings**, настройте IMAP връзката. Въведете **mail.your\_server\_name.com** в полето **default\_host**. Заместете **your\_server\_name.com** от този пример с реалното име на вашия хостинг сървър. Името на хостинг сървъра можете да видите от Welcome писмото за вашия акаунт или в Контролния панел на хостинга.

![IMAP.png](https://hostingassets.com/faq/532-1352751057.png "IMAP.png")

 

**7.4.** Настройте връзката до изходящия email сървър в секцията **SMTP Settings**. Въведете **mail.your\_server\_name.com** в полето **smtp\_server**. Заместете **your\_server\_name.com** от този пример с реалното име на вашия хостинг сървър. Въведете **587** за **smtp\_port**. Изберете опцията "Use the current IMAP username and password for SMTP authentication" или въведете SMTP логин комбинацията си в полетата **smtp\_user/smpt\_pass**.

![SMTP.png](https://hostingassets.com/faq/533-1352751057.png "SMTP.png")

Кликнете бутона **CREATE CONFIG**.

**8.** Ще получите съобщението "The config file was saved successfully into <реалният път към вашата директория> directory of your Roundcube installation.".

Кликнете бутона **CONTINUE**.

**9.** Кликнете бутона **Initialize database**.

**10.** Затворете инсталацията и изтрийте **installer** поддиректорията на вашата Roundcube директория.

**11.** За да отворите страницата за достъп на Roundcube, в браузъра посетете **http://your\_domain.com/roundcube\_subdirectory/**

В горния пример заместете **your\_domain.com** с вашето домейн име, а **roundcube\_subdirectory** с реалното име на директорията, която съдържа Roundcube.

